title: Provedbena odluka Komisije (EU) 2017/887 оd 22. svibnja 2017. o mjerama za sprečavanje unošenja u Uniju virusa slinavke i šapa iz Tunisa i o izmjeni Provedbene uredbe (EU) 2017/675 (priopćeno pod brojem dokumenta C(2017) 3221) (Tekst značajan za EGP. )

text:
               24.5.2017

               HR

               Službeni list Europske unije

               L 135/25

         PROVEDBENA ODLUKA KOMISIJE (EU) 2017/887
   оd 22. svibnja 2017.
   o mjerama za sprečavanje unošenja u Uniju virusa slinavke i šapa iz Tunisa i o izmjeni Provedbene uredbe (EU) 2017/675

         (priopćeno pod brojem dokumenta C(2017) 3221)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 91/496/EEZ od 15. srpnja 1991. o utvrđivanju načela o organizaciji veterinarskih pregleda životinja koje se unose u Zajednicu iz trećih zemalja i o izmjeni direktiva 89/662/EEZ, 90/425/EEZ i 90/675/EEZ (1), a posebno njezin članak 18. stavak 6.,
   uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (2), a posebno njezin članak 22. stavak 5.,
   budući da:

               (1)

               Direktivom 91/496/EEZ utvrđuju se načela veterinarskih pregleda životinja koje se unose u Uniju iz trećih zemalja. Njome se utvrđuju mjere koje Komisija može donijeti ako se bolest koja bi mogla predstavljati ozbiljnu prijetnju zdravlju životinja ili javnom zdravlju pojavi ili proširi na državnom području treće zemlje.

               (2)

               Direktivom 97/78/EZ utvrđuju se načela veterinarskih pregleda proizvoda koji ulaze u Uniju iz trećih zemalja. Njome se utvrđuju mjere koje Komisija može donijeti ako se bolest koja bi mogla predstavljati ozbiljnu prijetnju zdravlju životinja ili javnom zdravlju pojavi ili proširi na državnom području treće zemlje.

               (3)

               Slinavka i šap jedna je od najzaraznijih bolesti goveda, ovaca, koza i svinja. Virus koji uzrokuje bolest ima potencijal brzog širenja, osobito putem proizvoda dobivenih od zaraženih životinja i kontaminiranih predmeta, uključujući prijevozna sredstva kao što su vozila za prijevoz životinja. Ovisno o temperaturi, virus može i nekoliko tjedana opstati u kontaminiranom okolišu izvan životinje domaćina.

               (4)

               Provedbena odluka Komisije (EU) 2017/675 (3) donesena je nakon pojave slinavke i šapa u Alžiru i njome su utvrđene zaštitne mjere na razini Unije kojima se uzima u obzir opstanak virusa slinavke i šapa u okolišu, kao i mogući putovi prijenosa tog virusa.

               (5)

               Tim mjerama predviđeno je odgovarajuće čišćenje i dezinfekcija vozila i plovila za prijevoz životinja iz Alžira koji ulaze na područje Unije ili izravno ili nakon provoza kroz Maroko ili Tunis, jer to je najprikladniji način smanjivanja opasnosti od brzog prenošenja virusa na velikim udaljenostima.

               (6)

               Tunis je 28. travnja 2017. potvrdio pojavu slinavke i šapa serotipa A na svojem državnom području. Zaštitne mjere koje se primjenjuju na Alžir trebalo bi stoga primjenjivati i na Tunis.

               (7)

               Svako vozilo za prijevoz životinja iz Alžira i Tunisa trebalo bi biti obuhvaćeno mjerama, čak i ako na područje Unije ulazi nakon provoza kroz bilo koju treću zemlju.

               (8)

               Provedbenu odluku (EU) 2017/675 trebalo bi na odgovarajući način izmijeniti.

               (9)

               Mjere predviđene ovom Odlukom trebale bi se primjenjivati u razdoblju koje je potrebno za potpunu ocjenu razvoja situacije u pogledu slinavke i šapa u pogođenim područjima.

               (10)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Provedbena odluka (EU) 2017/675 mijenja se kako slijedi:

               1.

               Naslov se zamjenjuje sljedećim:
               „o mjerama za sprečavanje unošenja u Uniju virusa slinavke i šapa iz Alžira i Tunisa”.

               2.

               U članku 2. stavku 1. i članku 3. stavku 1., riječi:
               „iz Alžira, izravno ili nakon provoza kroz Maroko ili Tunis”
               zamjenjuju se riječima:
               „iz Alžira i Tunisa, izravno ili nakon provoza kroz bilo koju treću zemlju”.

               3.

               U članku 3. stavku 2. i članku 4., riječ „Alžir” zamjenjuje se riječima „Alžir i Tunis”.

               4.

               U naslovu Priloga I. i naslovu Priloga II., riječi:
               „iz Alžira, izravno ili nakon provoza kroz Maroko ili Tunis”
               zamjenjuju se riječima:
               „iz Alžira i Tunisa, izravno ili nakon provoza kroz bilo koju treću zemlju”.

         Članak 2.
   Ova je Odluka upućena državama članicama.

      Sastavljeno u Bruxellesu 22. svibnja 2017.

            Za Komisiju

         Vytenis ANDRIUKAITIS

            Član Komisije

      (1)  SL L 268, 24.9.1991., str. 56.

      (2)  SL L 24, 30.1.1998., str. 9.

      (3)  Provedbena odluka Komisije (EU) 2017/675 оd 7. travnja 2017. o mjerama za sprečavanje unošenja u Uniju virusa slinavke i šapa iz Alžira (SL L 97, 8.4.2017., str. 31.).